A címet olvasva két gondolat keletkezhet az ember fejében: 1. De király! 2. Mi a fene az a Reddit? Úgyhogy itt ketté is osztanám a dolgot, a válaszok alább olvashatók.

1. Igen, valóban. Ahogy egy csomó másban, úgy itt is Szeged követi Budapestet. Számtalan területen fordul elő az, hogy létrejön valami új, vagy bejön valami nyugatról, először nyilván a fővárosban, majd az elsőként Szegedre szivárog le a vidéki városok közül. Ilyen például a Beyond Meat, a hússzerű kamuhús, amit nemrég kóstoltunk, vagy az, hogy Magyarországon kettő város van, ahol Tesla taxiba ülhet az ember: Budapest és Szeged. Persze vannak ellenpéldák is, például Poket zsebkönyvautomata már fél éve volt Tatán és Komáromban is, amikor az első szegedi felbukkant.

2. A dolgot talán úgy lehet a legjobban megfogalmazni, hogy ez a mai fiatalok Index fóruma. A magát az internet kezdőlapjaként tituláló fórum azonban jóval több is ennél: ez az a hely ugyanis általában, ahol már napok óta mindenki tud dolgok létezéséről, amiket hírportálok mondjuk csak napokkal később fedeznek fel – olykor a Redditen.

De hogy jön ide Szeged? Úgy, hogy a legtöbb városnak van úgynevezett subredditje, ami egy saját fórumot takar a Redditen belül, ami csak az adott témával (esetünkben ugye város) foglalkozik. Van szegedi subreddit is, ahogy van debreceni, miskolci és számos másik városé. Valaki pedig most megszámolta, hogy egy-egy fórumban hány felhasználó tevékenykedett eddig. A fenti képen látható az eredmény. Annyi még hozzátartozik, hogy Pécs lenne eredetileg a második helyezett, de hogy is mondjam, az nem igazán a városról szól, hanem… nos, másról. Van persze Pécsnek is külön subja, de abban eddig mindössze négy poszt jelent meg (két user által), ami nem mondható kevésnek sem, úgyhogy számomra érthetetlen módon Pécset még Eger és Nyíregyháza is lekörözi. Kecskemétnek és Székesfehérvárnak pedig nincs külön subredditje.

Az az érzésem van egyébként, hogy ez az adat a városok kulturális értékét és előrehaladottságát, nyitottságát is eléggé leírja. Szeged előkelő helyen van, de ugyan már, hol vagyunk mi akárcsak Budapesthez képest, ami meg hol van mondjuk Bécshez.